Mikkel Dencker (DF), 2010-01-29:
Diskussionen om anvendelse af åbne standarder hos det offentlige Danmark har efterhånden nogle år på bagen.
For snart 4 år siden, tilbage i juni 2006, besluttede et flertal i Folketinget, at det offentliges brug af informationsteknologi, herunder brug af software, skulle være baseret på åbne standarder, og siden da er diskussionen gået på, hvordan man bedst muligt får gjort det.
Grundlæggende handler diskussionen jo om at sikre, at det offentlige i sin udveksling af dokumenter med borgerne og virksomhederne kan modtage og sende dokumenterne i såkaldt åbne standarder.
Det betyder, at man som offentlig myndighed ikke kun må nøjes med at tilbyde borgerne at udveksle dokumenter i et bestemt dokumentformat, som kun fungerer til et bestemt softwareprogram, for dette ville i sagens natur medføre, at borgerne var tvunget til at anvende samme softwareprogram som det offentlige.
Det ville i sig selv være ganske udemokratisk og yderligere medføre et ringe konkurrenceforhold på softwaremarkedet med tendens til monopoldannelse.
At sikre borgeres og virksomheders frie adgang til selv at vælge software til kommunikation med myndighederne og at sikre et så frit og åbent marked for software som muligt er der vel ingen, der kan have noget imod, og det er noget, der har ligget Dansk Folkeparti meget på sinde i den proces, vi har været igennem.
Som jeg netop har ridset op, er valget af åbne standarder ikke uvæsentligt, og jeg vil derfor benytte lejligheden til at takke initiativtageren til vores debat her i dag, fru Hanne Agersnap, for at have taget initiativ til, at vi kan have diskussionen her i Folketinget i dag.
Men selv om vi i dag har emnet oppe i Folketinget, betyder det jo ikke, at det er første gang, vi lufter synspunkterne.
Igennem et længere stykke tid har diskussionen jo allerede foregået i medierne, hvor regeringen og Folketingets partier har diskuteret, om man skulle have en eller to åbne standarder, eller hvilke kriterier man skulle stille op for at kunne godkende en standard som værende åben.
I Dansk Folkeparti har vi ikke lagt skjul på, at vi anser ODF-standarden som værende et rigtig godt bud på at have det optimale grundlag for at sikre konkurrencen på markedet for kontorsoftware.
Det synspunkt bygger vi dels på en analyse af den nuværende og potentielle konkurrencesituation ved valg af åbne standarder, dels på, at der allerede er indhøstet praktiske erfaringer i andre lande, eksempelvis i Holland og Belgien, men også i Danmark, hvor Lyngby-Taarbæk Kommune og Region Midtjylland anvender ODF som standard.
Jeg synes, at det har været et meget intenst forløb, men det har også været rigtig givtigt at få udvekslet en masse synspunkter undervejs i den diskussion, og jeg må også sige, at den aftale, vi så er nået frem til som det endelige resultat af forhandlingerne, også er et resultat, som jeg tror at alle partier og regeringen kan stå inde for og synes er er et rigtig godt resultat.
Så derfor kan jeg med tilfredshed i stemmen sige, at vi i Dansk Folkeparti er rigtig glade for den aftale, der er indgået her tidligere på dagen, og vi støtter selvfølgelig det forslag til vedtagelse, som fru Agersnap allerede har fremsat her for kort tid siden.